Isaac wil blitstyd in 300 m hol - Sport - Republikein
Friday, March 22nd, 22:52:50
Isaac wil blitstyd in 300 m hol
Sportredaksie - Die Botswana-atleet Isaac Makwala het sy visier gerig op ’n blitstyd in die 300 m op môre se Grand Prix-byeenkoms in Pretoria.
Makwala het verlede Donderdag in Roodepoort op die eerste byeenkoms in die reeks die 400 m gewen, maar sal nou in die 300 m aantree. Hy mik daarna om dié item in minder as 31 sek. af te lê. Omdat die 300 m selde gehardloop word, het nog net drie atlete dié grens oortref.
Wayde van Niekerk het op 28 Junie 2017 die wêreldrekord van 30.81 in Ostrava, Tsjeggië, opgestel. Vorige rekordhouers was Usain Bolt (30.97 in 2010 in Ostrava) en Michael Johnson (30.85 in 2000 in Pretoria).
Makwala het hope selfvertroue en sê as die wedloop in Junie was, sou hy ’n aanslag op die wêreldrekord gemaak het. ’n Tyd van minder as 31 sek. is meer realisties in Maart, sê Makwala.
Dié 31-jarige atleet is die houer van Botswana se rekords in die 200 m (19.77 sek.), 300 m (31.44 sek.), 400 m (43.72 sek.).
“Ek het Donderdag nie voluit genael in die 400 m nie, want ek het later in die aand nog aan die 200 m deelgeneem. Môre is ek net daar vir die 300 m, so ek het baie selfvertroue en ek sal naby aan die 31 sek. kan kom,” sê Makwala.
Hy het verlede week die 400 in 45.03 gewen. Thapelo Phora, die naaswenner in 45.39, en Pieter Conradie, wat derde was in 45.77, sal ook in die 300 aantree. – Netwerk24